CELEX: 32021R0957
Language: ro
Date: 2021-05-31 00:00:00
Title: Regulamentul de punere în aplicare (UE) 2021/957 al Comisiei din 31 mai 2021 privind clasificarea anumitor mărfuri în Nomenclatura combinată

15.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 211/48
               
            
         REGULAMENTUL DE PUNERE ÎN APLICARE (UE) 2021/957 AL COMISIEI
         din 31 mai 2021
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:
         
                     (1)
                  
                  
                     Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.
                  
               
                     (2)
                  
                  
                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
                  
               
                     (3)
                  
                  
                     În temeiul acestor reguli generale, mărfurile descrise în coloana (1) a tabelului din anexă trebuie clasificate la codul NC indicat în coloana (2), pe baza motivelor care figurează în coloana (3) a aceluiași tabel.
                  
               
                     (4)
                  
                  
                     Este necesar să se prevadă posibilitatea invocării în continuare de către titular, în conformitate cu articolul 34 alineatul (9) din Regulamentul (UE) nr. 952/2013, pentru o anumită perioadă de timp, a informațiilor tarifare obligatorii care au fost furnizate în legătură cu mărfurile vizate de prezentul regulament, dar care nu sunt conforme cu acesta. Perioada respectivă trebuie să fie de trei luni.
                  
               
                     (5)
                  
                  
                     Măsurile prevăzute în prezentul regulament sunt conforme cu avizul Comitetului Codului vamal,
                  
               ADOPTĂ PREZENTUL REGULAMENT:
         
            Articolul 1
            Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a aceluiași tabel.
         
         
            Articolul 2
            Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.
         
         
            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Prezentul regulament este obligatoriu în toate elementele sale și se aplică direct în toate statele membre.
         
         
            Adoptat la Bruxelles, 31 mai 2021.
            
               
                  Pentru Comisie,
               
               
                  Pentru Președinte,
               
               Gerassimos THOMAS
               
                  Director general
               
               
                  Direcția Generală Impozitare și Uniune Vamală
               
            
         
         
            (1)  JO L 269, 10.10.2013, p. 1.
         
            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).
      
      
         
            ANEXĂ
            
                        Descrierea mărfurilor
                     
                     
                        Clasificare (Cod NC)
                     
                     
                        Motive
                     
                  
                        (1)
                     
                     
                        (2)
                     
                     
                        (3)
                     
                  
                        Articol de formă ovală, ce măsoară aproximativ 180 cm lungime și 95 cm în partea sa cea mai lată. Articolul constă dintr-o țesătură croșetată mare care creează o structură de tip plasă, prinsă de un tub gonflabil din material plastic care formează cadrul țesăturii. O pernă gonflabilă din plastic este atașată de o parte a tubului. Tubul și perna sunt învelite complet într-o țesătură textilă din fire de filamente sintetice.
                        Suprafața exterioară a articolului este constituită în întregime din materiale textile, care prevalează asupra plasticului ca volum. În special structura de tip plasă pe care se poate întinde utilizatorul este exclusiv din material textil. Cu toate acestea, plasticul prevalează asupra materialelor textile ca greutate și valoare.
                        Articolul este conceput pentru a pluti pe apă, la fel ca o saltea pneumatică de apă.
                        A se vedea imaginea  (*1).
                     
                     
                        6306 90 00 
                     
                     
                        Clasificarea se stabilește pe baza regulilor generale 1, 3(b) și 6 de interpretare a Nomenclaturii combinate (NC), a notei 7(f) la secțiunea XI din NC și a textului de la codurile NC 6306  și 6306 90 00 .
                        Articolul este un produs compus alcătuit din diferite materiale (țesături și plastic) în sensul regulii generale de interpretare 3(b).
                        Clasificarea la codul NC 3926 90 97  ca alte articole din material plastic este exclusă, deoarece articolul are caracteristicile obiective ale unui articol textil atunci când este analizat vizual, când este atins sau când te întinzi pe el datorită materialului de la suprafață, format exclusiv din material textil. Deși plasticul joacă un rol important în ceea ce privește utilizarea articolului ca dispozitiv plutitor, țesătura de tip plasă din centru este esențială pentru a permite unei persoane să se întindă pe dispozitiv pentru a pluti. Prin urmare, în ansamblu, materialele textile (materialul exterior de suprafață, materialul textil de tip plasă croșetată) conferă articolului caracterul său esențial în sensul regulii generale de interpretare 3(b).
                        Având în vedere caracteristicile obiective ale articolului (conceput pentru a fi luat cu sine în diferite locuri și pentru a fi utilizat temporar acolo, ușor ca greutate, ușor de transportat și de instalat, la fel ca saltelele pneumatice), este un articol pentru camping. A se vedea, de asemenea, Notele explicative la NC aferente poziției 6306 90 00  și Notele explicative la Sistemul armonizat de la poziția 6306 , primul paragraf punctul 5.
                        În consecință, articolul trebuie clasificat la codul NC 6306 90 00  ca articole de camping.
                     
                  
               
            
               (*1)  Imaginea are caracter pur informativ.